钦定古今图书集成/历象汇编/庶征典/第018卷 > 《管窥辑要》 > 《日占论》
## 钦定古今图书集成/历象汇编/庶征典/第018卷 > 《管窥辑要》 > 《日占论》

日为太阳之精，积而成象，光明实盛，布照四方，出则
天下明，入则天下晦，万物莫能视其体，犹至尊之不
可窥逾，有人君之象焉。故出入顺躔，运行循度，无变
色薄蚀之异，则人君乘运而王，天下太平，民庶丰乐。
人君有瑕，必露其慝，以告示焉。凡君有盛德，朝有善
政，则日行中道，躔次不忒。其色光明五彩，春日和融，
夏日炎炽，秋日熙皦，冬日温舒，皆为吉兆。《天文志》曰：
“日月行有道之国，则其色光明，人主吉昌，百姓安宁；
其君失德，其臣乱政，则日为之失色。故日昏无光，行人无影，乌鸟群鸣悲，国之将衰也。”

日体本黑，积天之至阳，而光明或黑晕，或黑靥黑子
者，皆阳气弱而不能充满其黑体，故有此象焉。皆人
君之德不明，臣下专权之所致也。若君能省咎补过，
则灾少解。

凡日色变青，其分有兵争。赤而赭，将死于野；或变黄
色，则土工兴；变白，则诸侯亡，外国内侵，则日变紫。或
乍赤乍白。五色兼变，主天子灾，臣伏谋，臣多暴乱，四
方兵饥。

日光四散，赤如流血，所照皆赤，主有急兵起。

“日暗无光”，主五谷不成，盗贼并起。

日生彗五色，君有大福。

日生芒角，兵失利，臣谋主。

日中乌，出在外，天下大乱。

日忽消，小所当，国君死。

《日轮缺》，万人死。

日夜出，天下大兵，社稷不祥；或出非其所，政令不行，
天子失国。

两日并出，是谓“争明。”诸侯有谋，天下争主。

数日相掩，则“《大鼎》分。”

日蚀者，日月交道，月来掩之也，宜修德以救之。四月
六，阳日蚀，为灾至切，极阳而阴犯之，则臣敢侵犯之
象。十月六，阴极而黑晕之类，乃阳不胜阴也，故为灾
轻，君宜修德以补之。

正旦日有蚀之，主君昏政乱，国有忧。

日始出而蚀，齐、越交兵；将入而蚀，燕、赵当之。日中蚀，
荆、魏亡地，海内兵起。